b'\n_START_ARTICLE_\nHatem Trabelsi\n_START_SECTION_\nKlupska karijera\n_START_PARAGRAPH_\nIako ro\xc4\x91en u Aryanahu, Trabelsi je odrastao u Sfaxu gdje je i zapo\xc4\x8deo nogometnu karijeru. Ondje je nastupao za CS Sfaxien, najprije igrav\xc5\xa1i na poziciji napada\xc4\x8da. Nakon igra\xc4\x8dke ozljede, Hatema se konvertiralo u obranu gdje je postao standardan \xc4\x8dlan mom\xc4\x8dadi kao desni bek._NEWLINE_Tijekom 2001. godine igra\xc4\x8d je potpisao za amsterdamski Ajax. Tijekom petogodi\xc5\xa1njeg razdoblja u klubu, igra\xc4\x8d je osvojio po dva naslova nizozemskog prvenstva i kupa. Tako\xc4\x91er, uo\xc4\x8di sezone 2004./05. bio je na probnom razdoblju u Arsenalu kod Ars\xc3\xa8na Wengera. Tada je zadivio Topnike te je izme\xc4\x91u dva kluba dogovorena cijena transfera. Tako\xc4\x91er, japanski proizvo\xc4\x91a\xc4\x8d igara Konami ve\xc4\x87 ga je uvrstio u svojoj igri Pro Evolution Soccer 4 u londonsku mom\xc4\x8dad. Me\xc4\x91utim, Hatem je zbog osobnih razloga odbio transfer te se vratio u Ajax._NEWLINE_U ljeto 2006. povezivalo ga se s nekoliko engleskih klubova, me\xc4\x91utim, najbr\xc5\xbei je bio Manchester City koji ga je doveo 10. kolovoza kao slobodnog igra\xc4\x8da. Ozljeda i problemi s radnom dozvolom nisu mu omogu\xc4\x87avali da odmah debitira za novu mom\xc4\x8dad. Svoj prvi gol za Gra\xc4\x91ane, Trabelsi je zabio u gradskom derbiju protiv Manchester Uniteda. Tada je svladao Edwina van der Sara ali Crveni vragovi su svejedno pobijedili sa 3:1. S vremenom je nogometa\xc5\xa1 izgubio svoje mjesto u prvoj mom\xc4\x8dadi u konkurenciji s Micahom Richardsom i Nedumom Onuohom. Nakon jedne sezone igra\xc4\x8d je napustio klub te je jedno kra\xc4\x87e razdoblje nastupao za saudijski Al-Hilal.\n_START_SECTION_\nReprezentativna karijera\n_START_PARAGRAPH_\nTrabelsi je debitirao za Tunis u svibnju 1998. uo\xc4\x8di Svjetskog prvenstva u Francuskoj. Za nacionalnu reprezentaciju je nastupao i na Svjetskom prvenstvu 2002. dok je 2004. osvojio Afri\xc4\x8dki Kup nacija kojem je upravo Tunis bio doma\xc4\x87in. Nakon poraza od Ukrajine na Svjetskom prvenstvu 2006. a samim time i eliminacije iz daljnjeg natjecanja, Trabelsi je najavio povla\xc4\x8denje iz nacionalne selekcije.'